Nick Zimmermann (DF), 2024-12-10:
Tak for det.
Jeg står jo her for at tale på vegne af dem, der ikke selv har mulighed for at råbe op – dem, der hver eneste dag slider og slæber for at få Danmark til at fungere.
Det er lagerarbejdere, håndværkere og sosu-assistenter; dem, der står op før solen, bruger deres hænder og deres krop og som ofte betaler prisen med deres helbred.
Jeg står også her, fordi jeg selv har været en af dem.
Inden jeg kom i Folketinget, var jeg lagerarbejder.
Jeg ved, hvordan det er at stå op kl. 5 om morgenen, tage på arbejde og løfte tunge paller hele dagen.
Jeg har selv set, hvordan mine kollegaers kroppe har sagt fra, og hvordan de har bidt tænderne sammen for at klare endnu en dag.
Jeg har set, hvad fysisk arbejde gør ved kroppen, og jeg har set, hvordan kollegaer endte med at gå foroverbøjede med slidte rygge og knæ, der ikke længere kunne holde til noget.
Men nu fortæller regeringen dem altså, at de skal fortsætte, fordi vi alle sammen lever længere.
Men der spørger jeg så: Hvem er vi?
Det er ikke mureren, der har stået ude i regn og frost i årtier.
Og det er ikke sosu-assistenten, der har løftet og hjulpet syge og ældre.
For dem betyder en stigende pensionsalder ikke flere gode år – det betyder flere år i smerter og afsavn.
Og jeg kan ikke lade være med at undre mig over, hvorfor det altid skal være dem, der arbejder hårdest, der skal betale prisen.
Når statsministeren påstår, at hun repræsenterer et arbejderparti, så er det jo noget mærkeligt noget, eftersom Socialdemokraterne igen og igen har prioriteret papirnusserne frem for dem, der holder samfundet kørende.
Der er råd til flere rapporter, flere møder og flere papirnusserstillinger, men der er ikke råd til at give mine gamle kollegaer den værdighed, de fortjener.
Hvor er retfærdigheden i det?
Når Dansk Folkeparti foreslår en pensionsalder på 70 år, så er det, fordi vi ved, at det ikke er realistisk at forvente, at mine gamle kollegaer skal arbejde, til de er 77, 78 eller 79 år gamle.
Vi ved , at der er forskel på dem, der har brugt deres liv bag et skrivebord, og dem, der har arbejdet med kroppen hver eneste dag, siden de var helt unge.
Og vi ved, at hvis vi ikke sætter et loft over pensionsalderen, vil de danskere, der arbejder hårdest, aldrig nå at nyde deres otium.
For hvad betyder en pensionsalder uden grænser?
Det betyder jo, at dem, der har arbejdet længst og hårdest, og som oftest har de laveste lønninger, aldrig når at få glæde af de år, hvor de kunne have haft fred og ro.
Og det kan vi ikke acceptere.
Tidligere spurgte jeg statsministeren om hendes egen pension, så lad os lige prøve at drøfte den.
For det er jo nemt for statsministeren at være så ligeglad med pensionsalderen, når statsministeren selv har sikret sig en pension, som de fleste danskere kun kan drømme om.
Med over 20 år i Folketinget har statsministeren optjent en livslang folketingspension på over 32.000 kr. om måneden.
Dertil kommer en ministerpension på intet mindre end 21.000 kr. om måneden.
Og det bedste af det hele er, at statsministeren faktisk kan begynde at få dele af sin pension udbetalt allerede før pensionsalderen – faktisk helt fra statsministeren fylder 60 år.
Det giver altså statsministeren en samlet tidlig pension på over 40.000 kr. om måneden, før statsministeren overhovedet når den pensionsalder, som statsministeren vil pålægge almindelige danskere.
Når statsministeren så selv når pensionsalderen, vil hun kunne nyde en samlet pension på mere end 58.000 kr. om måneden – livslangt.
Så hvordan kan det i virkeligheden være, at statsministeren står her og påstår, at hun forstår almindelige danskeres virkelighed, når statsministerens pensionsordning er så høj?
Og hvordan kan statsministeren påstå at kæmpe for retfærdighed, når statsministeren beder mine gamle kollegaer – lagerarbejderen, håndværkeren og sosu-assistenten – om at arbejde til langt oppe i 70’erne, mens statsministeren selv kan gå på pension med en økonomisk sikkerhed, som almindelige danskere aldrig vil få?
I Dansk Folkeparti står vi fast: Vi vil fastfryse pensionsalderen på 70 år, fordi det er urealistisk og umenneskeligt at forvente, at mennesker skal arbejde, til de er tæt på at være 80.
Og vi vil sikre, at danske skattekroner bliver brugt på danskerne – ikke på at finansiere lavere pensionsalder i andre EU-lande, som statsministeren har åbnet døren for igennem en fælles EU-gæld.
Og så vil jeg på vegne af Dansk Folkeparti læse følgende: Forslag til vedtagelse »Folketinget bekræfter, at ingen danskere skal tvinges til at arbejde, efter de er fyldt 70 år.
Folketinget opfordrer regeringen til at sikre, at de nødvendige prioriteringer bliver foretaget, således at grundlaget for en værdig pensionsalder sikres.
Folketinget bemærker hertil, at det økonomiske grundlag for at sænke pensionsalderen er til stede, da den nuværende finanspolitiske holdbarhedsindikator er overholdbar, og at der derfor er råd til at give danskerne en værdig alderdom med et loft over pensionsalderen på 70 år.«
Tak for ordet.